रस्ते च इक थाह्र ओदी झत्त चऊं भ्राएं कन्ने होई जेह्ड़े अपनी अनमोल बरासतू लेई लड़ा करदे हे। उनें सनाया जे बरासती दी बंड ठीक-ठीक नेईं होआ करदी ऐ ते उनें उस्सी उंदा फैसला कराने गित्तै आखेआ। उंदी अनमोल बरासतू च इक लोटी, इक पतीलू, इक सुन्ना बट्टू ते इक उड्डन-खटोलू हा। जागता नैं इनें चऊं चीजें दे गुणें बारै पुच्छेआ तां उनें दस्सेआ जे जेल्लै सोटी भुञां ठोहरो तां पैह्ले फौजां आई खड़ोदियां न। पतीलू गी धूफ-टिक्का करियै मनुक्ख अपनी मन-मरजी दे पदार्थ बनाई सकदा ऐ। सुन्ना-बट्टू दी ए करामात ऐ जे इस कन्नै मोई दी चीज जिंदा होई सकदी ऐ ते जिस कन्नै छुआओ उयै सुन्ना बनी जंदा ऐ। उड्डन-खटोलू गी धूफ धुखाइयै मनुक्ख ब्हाऊ च उड्डरन लगी पौंदा ऐ ते पलै-खिनै च इक देसै दा दूयै देस जाई सकदा ऐ।